แห่เคลมภาษีบริจาค1.6หมื่นบริษัท
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — กรณ์ยังไม่พอใจมาตรการภาษีเพื่อสังคม เผยธุรกิจประชาชนขอลดหย่อนภาษีไม่ถึงครึ่ง
นายกรณ์ จาติกวณิช รมว.คลัง เปิดเผยว่า ภาคเอกชนยังไม่ให้ความสนใจในการบริจาคเงินช่วยเหลือสังคม เพราะตามสถิติพบว่านิติบุคคลยื่นขอลดหย่อนภาษีประมาณ 1.6 หมื่นบริษัท จากที่จดทะเบียนเป็นนิติบุคคลกว่า 1 แสนบริษัท และมีอัตราเฉลี่ยของการคืนภาษีที่ 0.60.7% ของกำไรสุทธิ จากยอดที่ขอได้ 2% ของกำไรสุทธิ 
ขณะที่บุคคลธรรมดาก็มีผู้ขอหักภาษีเฉลี่ย 3 แสนคน คิดเป็นอัตราขอคืนภาษี 2.62.7% ของรายได้ จากที่ขอได้ 10% ของรายได้ โดยวงเงินขอลดหย่อนภาษีถือว่ายังไม่ถึงครึ่งของเกณฑ์ที่ตั้งไว้
“ไม่ใช่ว่ามาตรการภาษีไม่จูงใจ แต่อาจเป็นเพราะเอกชนไม่รู้สิทธิประโยชน์ของตัวเองหรือรู้แล้วแต่ไม่ทำ คำถามคือเอกชนจะเริ่มโครงการเพื่อสังคมได้เมื่อใด จึงเป็นความท้าทายของเอกชนจากนี้ เพราะนอกจากเรื่องภาษีแล้ว เรื่องภาพลักษณ์ก็เป็นส่วนที่ประชาชนสนใจ” นายกรณ์ กล่าว
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) กล่าวว่า ในเดือน ต.ค. 2553 ซึ่งเป็นเดือนแรกของปีงบประมาณ 2554 รัฐบาลจัดเก็บรายได้สุทธิ 1.22 แสนล้านบาท สูงกว่าเป้าหมายกว่า 5,271 ล้านบาท หรือ 4.5% ผลจากการขยายตัวของเศรษฐกิจอย่างต่อเนื่อง 
ทั้งนี้ การจัดเก็บภาษีเงินได้นิติบุคคล ภาษีเงินได้บุคคลธรรมดา และภาษีสรรพสามิตรถยนต์ได้สูงกว่าเป้าหมาย 1,772 1,539 และ 1,071 ล้านบาท 
อย่างไรก็ดี การจัดเก็บอากรขาเข้าต่ำกว่าเป้าหมาย 396 ล้านบาท ผลจากเงินบาทที่แข็งค่าขึ้น
สำหรับการนำส่งรายได้ของรัฐวิสาหกิจสูงกว่าประมาณการ 710 ล้านบาท เนื่องจากการไฟฟ้าฝ่ายผลิตแห่งประเทศไทย (กฟผ.) และการไฟฟ้านครหลวง (กฟน.) นำส่งรายได้จากกำไรสุทธิปี 2553 สูงกว่าประมาณการ 2,039 และ 1,379 ล้านบาท ตามลำดับ ส่วนบริษัท กสท โทรคมนาคม และธนาคารอาคารสงเคราะห์เลื่อนการนำส่งรายได้เป็นเดือนพ.ย. 2553
นายนริศ กล่าวว่า หากเศรษฐกิจมีการขยายตัวอย่างต่อเนื่อง คาดว่าการจัดเก็บรายได้รัฐบาลในปีงบประมาณ 2554 จะสูงกว่าเป้าหมาย 1.65 ล้านล้านบาท อย่างแน่นอน